b'\n_START_ARTICLE_\nMolj jelovih iglic\n_START_SECTION_\nOpis\n_START_PARAGRAPH_\nOdrasel molj jelovih iglic meri preko kril med 9 in 10\xc2\xa0mm in v dol\xc5\xbeino dose\xc5\xbee med 6\xe2\x80\x937\xc2\xa0mm. Sprednja krila molja so lesketajo\xc4\x8de bele barve in imajo proti konicam svetlo rjave pre\xc4\x8dne proge. Proti konicam sta oba para kril priostrena. Zadnja krila so manj\xc5\xa1a od prednjih in imajo po robu sive resice. Osnovna barva je sivkasto bela. Na glavi ima molj rjave \xc5\xa1\xc4\x8detinaste tipalke._NEWLINE_Parjenje molja poteka od konca maja do sredine junija, kopulacija pa poteka konec junija in v za\xc4\x8detku julija. Za uspe\xc5\xa1no kopulacijo mora biti temperatura zraka nad 23\xc2\xa0\xc2\xb0C. Po kopulaciji odrasli metulji \xc5\xbeivijo \xc5\xa1e od 3 do 5 dni, nato pa poginejo. V tem \xc4\x8dasu samice odlo\xc5\xbeijo od 18 do 24 (lahko celo do 60) od 0,4 do 0,5\xc2\xa0mm dolgih in od 0,2 do 0,3\xc2\xa0mm \xc5\xa1irokih jaj\xc4\x8dec rumenkasto oran\xc5\xbene barve na eno do tri letne poganjke, med dla\xc4\x8dice v bli\xc5\xbeini iglic. Jaj\xc4\x8deca odlo\xc5\xbeijo najpogosteje na spodnji strani poganjkov. Embrionalni razvoj traja nekje od prve do zadnje dekade junija. V zadnjem stadiju jaj\xc4\x8dece potemni in postane izrazito oran\xc5\xbeno, nato pa se iz njega izle\xc5\xbee gosenica, dolga od 5 do 7\xc2\xa0mm in \xc5\xa1iroka od 0,6 do 0,63\xc2\xa0mm._NEWLINE_Gosenice zajedajo iglice dreves iz vrst Abies alba, Abies balsamea, Abies concolor, Abies grandis, Abies nordmanniana in Abies numidica, v katere se zavrtajo na zgornji strani v palisadni parenhim, nato pa izjedajo notranjost iglice proti vrhu. Zatem se obrnejo in izjedajo iglico proti bazi. Ve\xc4\x8dina izlo\xc4\x8dkov gosenice je vidna na konici iglice, pri bazi pa je vidna luknjica, skozi katero se gosenica prebije po koncu hranjenja. Ta izhod je obi\xc4\x8dajno zaprt s svilenimi nitkami. Gosenice izjedo najve\xc4\x8d po eno iglico na dan, nato pa se premaknejo v sosednjo, zdravo iglico. V eni sezoni lahko ena gosenica uni\xc4\x8di do 15-30 iglic, v jeseni pa se zavrta v zdravo iglico, kjer prezimi. Spomladi gosenica nadaljuje s hranjenjem. V za\xc4\x8detku maja naslednjega leta se li\xc4\x8dinka zabubi na spodnji zunanji strani zdrave iglice. Buba je dolga okoli 3,5\xc2\xa0mm in pre\xc5\xbeivi naslednje 3 do 4 tedne v srebrno belem svilnatem zapredku. Konec maja se iz bube razvije metulj\xc4\x8dek.'